KTAMขายตราสารหนี้3เดือนชู3.00%ต่อปี
บลจ.กรุงไทย ขายกองทุนใหม่ลงทุนตราสารหนี้ทั้งในและต่างประเทศ อายุ 3 เดือน ผลตอบแทน 3% ต่อปี
24 เม.ย. 2555

บลจ.กรุงไทย ขายกองทุนใหม่ลงทุนตราสารหนี้ทั้งในและต่างประเทศ อายุ 3 เดือน ผลตอบแทน 3% ต่อปี 
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM) เปิดเผยว่า บริษัทเปิดจำหน่ายกองทุนเปิดกรุงไทยธนทรัพย์ บี 34 (KTSUPB34)  เสนอขายวันที่ 26 เม.ย.-2 พ.ค.2555 อายุโครงการ 3 เดือน มูลค่า 5,000 ล้านบาท เน้นลงทุนในตราสารหนี้ทั้งในและต่างประเทศ   
ตราสารที่จะลงทุน ประกอบด้วย พันธบัตรธนาคารแห่งประเทศไทย   เงินฝาก ตราสารการเงินระยะสั้นธนาคารพาณิชย์ไทย ตั๋วแลกเงินบริษัทเอกชนไทย ส่วนตราสารต่างประเทศ  ได้แก่  เงินฝากประจำ Union  National  Bank  (UNB ) ,  เงินฝากประจำ  Abu  Dhabi  Commercial   Bank (ADCB ) , เงินฝากประจำ Bank of  China   (BOC)  และMTN ออกโดย Banco  bradesco  S.A. (BRADES)  ผู้ลงทุนจะได้รับผลตอบแทนประมาณ 3.00%ต่อปี 
นอกจากนี้ ที่ประชุมคณะกรรมการจัดการลงทุนของบริษัท  มีมติให้จ่ายเงินปันผลกองทุนเปิดกรุงไทยสะสมทรัพย์ (KTSS)   ซึ่งเป็นผลการดำเนินงานในรอบระยะเวลาบัญชีสิ้นสุด  ณ  วันที่ 31 มี.ค.2555   ในอัตรา 0.50 บาทต่อหน่วย   บริษัทจะจ่ายเงินปันผลให้แก่ผู้ถือหน่วยลงทุน ที่มีชื่อปรากฎอยู่ในทะเบียนผู้ถือหน่วยลงทุน   ณ วันที่ปิดสมุดทะเบียนพักการโอนหน่วยลงทุน ในวันที่ 24 เม.ย.2555 และจ่ายเงินปันผลในวันที่ 9 พ.ค.2555